《致酒行》
清代·蒋麟昌

北风吹冻雨，打户声潇潇。兀坐心不怡，冲泥步南郊。

南郊古梅色，皎洁如琼瑶。绛者或间之，又如朝霞明层霄。

曲曲村外村，行行桥畔桥。青帘茅店三尺飘，当炉少女年垂髫。

朅来顾瞻兴不浅，呼童邀客沽醇醪。客闻我言大拊掌，为言良会思前宵。

众醉君独醒，轰饮嗤吾曹。闻君持酒戒，酒政胡重料。

我言客太拘，矫枉殊非高。达人贵性适，有时餔其糟。

忆昔客北平，身穿敝黑貂。雪花大于鸦，惊沙如怒涛。

千树尽僵脱，百草无茁苗。哀笳揭天风，断雁时叫号。

北酒斗十千，倾囊不足供炰羔。今值故乡乐，况复梅花朝。

幽香天半下仙子，绝胜锦帐缠红绡。眼前景物讵易得，忍使春色悲寂寥。

君不见，古人千日不饮饮必醉，横眠倒载何逍遥。

人生束缚多郁陶，兴到即饮从吾豪。

作者简介：（1721—1742）清江苏阳湖人，字静存。蒋炳子。乾隆四年进士，官编修。有《菱溪遗草》。